А потым мы зноў будзем абурацца, калі “актывісткі” з бацькоўскага камітэта пачнуць цішком збіраць наяўныя грошы. На дарагі падарунак класнаму кіраўніку, які ён не прасіў і якім мы ставім чалавека ў залежнае становішча. На абавязковы падарунак школе ад выпускнога класа, які нібыта зацвярджае аднаасобна дырэктар установы адукацыі, і “калі мы яго не купім, то нашага класнага кіраўніка пазбавяць прэміі за дрэнную працу з бацькамі”. Я дакладна ведаю, пра што кажу, таму што мая дачка ў гэтым годзе заканчвае адну са школ Фрунзенскага раёна сталіцы. На адным з бацькоўскіх сходаў мамы-“актывісткі” мяне ледзь не пакусалі, калі я заікнулася, што збор наяўных грошай бацькоўскім камітэтам строга забаронены. З класа, у якім 30 дзяцей, мяне падтрымаў толькі адзін бацька. А пастанова Міністэрства адукацыі Рэспублікі Беларусь ад 28 снежня 2016 года № 127 ужо ўступіла ў сілу…